CELEX: 32022R0141
Language: el
Date: 2022-01-21 00:00:00
Title: Κανονισμός (ΕΕ) 2022/141 της Επιτροπής της 21ης Ιανουαρίου 2022 για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση ανθρακικών αλάτων νατρίου (E 500) και ανθρακικών αλάτων καλίου (E 501) σε μη επεξεργασμένα κεφαλόποδα (Κείμενο που παρουσιάζει ενδιαφέρον για τον ΕΟΧ)

2.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 23/22
               
            
         ΚΑΝΟΝΙΣΜΟΣ (ΕΕ) 2022/141 ΤΗΣ ΕΠΙΤΡΟΠΗΣ
         της 21ης Ιανουαρίου 2022
         για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση ανθρακικών αλάτων νατρίου (E 500) και ανθρακικών αλάτων καλίου (E 501) σε μη επεξεργασμένα κεφαλόποδα
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
         Εκτιμώντας τα ακόλουθα:
         
                     (1)
                  
                  
                     Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο με τα πρόσθετα τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
                  
               
                     (2)
                  
                  
                     Ο εν λόγω κατάλογος μπορεί να επικαιροποιείται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2), είτε με πρωτοβουλία της Επιτροπής είτε ύστερα από αίτηση του κράτους μέλους ή ενδιαφερόμενου μέρους.
                  
               
                     (3)
                  
                  
                     Σύμφωνα με το παράρτημα II του κανονισμού (ΕΚ) αριθ. 1333/2008, τα ανθρακικά άλατα νατρίου (E 500) και τα ανθρακικά άλατα καλίου (E 501) εγκρίνονται για χρήση ως πρόσθετα τροφίμων σε μεγάλη ποικιλία τροφίμων σε επίπεδα quantum satis. Μεταξύ άλλων, εγκρίνονται για χρήση στην κατηγορία τροφίμων 9.2. «Επεξεργασμένα ψάρια και προϊόντα αλιείας, συμπεριλαμβανομένων των μαλακίων και των καρκινοειδών».
                  
               
                     (4)
                  
                  
                     Στις 9 Σεπτεμβρίου 2020 η Επιτροπή έλαβε αίτηση για την έγκριση της χρήσης ανθρακικών αλάτων νατρίου (E 500) και ανθρακικών αλάτων καλίου (E 501) σε μη επεξεργασμένα κεφαλόποδα.
                  
               
                     (5)
                  
                  
                     Τα ανθρακικά άλατα έχουν παρόμοια δράση με την ομάδα προσθέτων «φωσφορικό οξύ — φωσφορικά άλατα — διφωσφορικά, τριφωσφορικά και πολυφωσφορικά άλατα» (E 338-452), που επί του παρόντος επιτρέπονται σε κατεψυγμένα μαλάκια και καρκινοειδή και σε μαλάκια και καρκινοειδή βαθείας κατάψυξης, όσον αφορά την όψη των κεφαλοπόδων. Η διαδικασία παρασκευής των κεφαλοπόδων περιλαμβάνει επεξεργασία εμβάπτισης επί 2-3 ημέρες σε λουτρά που περιέχουν διάλυμα χλωριούχου νατρίου, κιτρικών αλάτων και ανθρακικών αλάτων σε μέγιστη συγκέντρωση 3 % για τη ρύθμιση της οξύτητας του λουτρού. Το αποτέλεσμα είναι η ενυδάτωση, η αλλαγή της συνοχής και της υφής του προϊόντος, καθώς και η διατήρηση του χρώματος. Μετά από επεξεργασία με ατμό, τα κεφαλόποδα που έχουν υποστεί επεξεργασία με ανθρακικά και κιτρικά άλατα έχουν καλύτερες οργανοληπτικές ιδιότητες, όπως μαλακότερη σάρκα, καλύτερη γεύση και πιο ανοικτό χρώμα από τα κεφαλόποδα που υποβάλλονται σε επεξεργασία μόνο με κιτρικά άλατα. Από την αισθητηριακή αξιολόγηση που διενήργησε ο αιτών προκύπτει ότι η προτεινόμενη χρήση ανθρακικών αλάτων νατρίου (E 500) και ανθρακικών αλάτων καλίου (E 501) ως ρυθμιστών οξύτητας εναλλακτικά προς τα φωσφορικά άλατα βελτιώνει τις οργανοληπτικές ιδιότητες των κεφαλοπόδων και την αντίληψη των καταναλωτών για αυτά.
                  
               
                     (6)
                  
                  
                     Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνώμη της Ευρωπαϊκής Αρχής για την Ασφάλεια των Τροφίμων (στο εξής: Αρχή) για την επικαιροποίηση του ενωσιακού καταλόγου προσθέτων τροφίμων ο οποίος παρατίθεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η επικαιροποίηση αυτή δεν ενδέχεται να έχει επίδραση στην ανθρώπινη υγεία.
                  
               
                     (7)
                  
                  
                     Η ασφάλεια του ανθρακικού νατρίου (E 500) και του ανθρακικού καλίου (E 501) αξιολογήθηκε το 1990 από την επιστημονική επιτροπή τροφίμων, η οποία καθόρισε ότι η αποδεκτή ημερήσια πρόσληψή τους (ΑΗΠ) είναι «μη προσδιορισμένη» (3). Ο όρος «μη προσδιορισμένη» σημαίνει ότι, με βάση τα διαθέσιμα τοξικολογικά, βιοχημικά και κλινικά δεδομένα, η συνολική ημερήσια πρόσληψη της ουσίας, λόγω της φυσικής παρουσίας της και της χρήσης ή των χρήσεών της σε τρόφιμα στα επίπεδα που είναι αναγκαία για την επίτευξη του επιθυμητού τεχνολογικού αποτελέσματος, δεν παρουσιάζει κίνδυνο για την υγεία. Με βάση τα ανωτέρω και ελλείψει ειδικών προτεραιοτήτων για την επαναξιολόγηση των ανθρακικών αλάτων νατρίου (E 500) και των ανθρακικών αλάτων καλίου (E 501) στο πλαίσιο του προγράμματος για την επαναξιολόγηση προσθέτων τροφίμων που προβλέπεται στον κανονισμό (ΕΕ) αριθ. 257/2010 της Επιτροπής (4), η Επιτροπή θεωρεί ότι η έγκριση της χρήσης ανθρακικών αλάτων νατρίου (E 500) και ανθρακικών αλάτων καλίου (E 501) ως ρυθμιστών οξύτητας σε μη επεξεργασμένα κεφαλόποδα συνιστά επικαιροποίηση του εν λόγω καταλόγου η οποία δεν ενδέχεται να έχει επιπτώσεις στην ανθρώπινη υγεία και, ως εκ τούτου, δεν είναι αναγκαίο να ζητηθεί η γνώμη της Αρχής.
                  
               
                     (8)
                  
                  
                     Συνεπώς, είναι σκόπιμο να επιτραπεί η χρήση ανθρακικών αλάτων νατρίου (E 500) και ανθρακικών αλάτων καλίου (E 501) ως ρυθμιστών οξύτητας στην κατηγορία τροφίμων «09.1.2 “Μη επεξεργασμένα μαλάκια και καρκινοειδή”» στο παράρτημα II του κανονισμού (ΕΚ) αριθ. 1333/2008 σε επίπεδα quantum satis για τα κεφαλόποδα. Για τον περιορισμό της χρήσης φωσφορικών αλάτων σε κατεψυγμένα μαλάκια και καρκινοειδή και σε μαλάκια και καρκινοειδή βαθείας κατάψυξης, η χρήση ανθρακικών αλάτων νατρίου (E 500) και ανθρακικών αλάτων καλίου (E 501) αντί των φωσφορικών αλάτων σε μη επεξεργασμένα κεφαλόποδα θα πρέπει να περιορίζεται στα κατεψυγμένα κεφαλόποδα και τα κεφαλόποδα βαθείας κατάψυξης που δεν έχουν υποστεί επεξεργασία με την ομάδα προσθέτων «φωσφορικό οξύ — φωσφορικά άλατα — διφωσφορικά, τριφωσφορικά και πολυφωσφορικά άλατα» (Ε 338-452).
                  
               
                     (9)
                  
                  
                     Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Ιανουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 31.12.2008, σ. 16.
         
            (2)  Κανονισμός (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (ΕΕ L 354 της 31.12.2008, σ. 1).
         
            (3)  Εκθέσεις της επιστημονικής επιτροπής τροφίμων, εικοστή πέμπτη σειρά, 1991, σ. 13 (https://ec.europa.eu/food/system/files/2020-12/sci-com_scf_reports_25.pdf).
         
            (4)  Κανονισμός (ΕΕ) αριθ. 257/2010 της Επιτροπής, της 25ης Μαρτίου 2010, σχετικά με την κατάρτιση προγράμματος για την επαναξιολόγηση εγκεκριμένων προσθέτων τροφίμων σύμφωνα με τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου που αφορά τα πρόσθετα τροφίμων (ΕΕ L 80 της 26.3.2010, σ. 19).
      
      
         
            ΠΑΡΑΡΤΗΜΑ
            Το μέρος Ε του παραρτήματος II του κανονισμού (ΕΚ) αριθ. 1333/2008 τροποποιείται ως εξής:
            
                        i)
                     
                     
                        στην κατηγορία τροφίμων 09.1.2 «Μη επεξεργασμένα μαλάκια και καρκινοειδή» παρεμβάλλονται οι ακόλουθες καταχωρίσεις μετά την καταχώριση E 385, Αιθυλενοδιαμινοτετραοξικό ασβεστιονάτριο (άλας του EDTA με ασβεστιονάτριο):
                        
                                    «E 500
                                 
                                 
                                    Ανθρακικά άλατα νατρίου
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    μόνο κατεψυγμένα κεφαλόποδα και κεφαλόποδα βαθείας κατάψυξης
                                 
                              
                                    E 501
                                 
                                 
                                    Ανθρακικά άλατα καλίου
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    μόνο κατεψυγμένα κεφαλόποδα και κεφαλόποδα βαθείας κατάψυξης»
                                 
                              
                  
                        ii)
                     
                     
                        μετά την υποσημείωση (90) προστίθεται η ακόλουθη υποσημείωση (95):
                        
                                    «(95):
                                 
                                 
                                    δεν επιτρέπεται να χρησιμοποιείται σε συνδυασμό με την ομάδα προσθέτων “φωσφορικό οξύ — φωσφορικά άλατα — διφωσφορικά, τριφωσφορικά και πολυφωσφορικά άλατα” (E 338-452)»